CELEX: 52020PC0577
Language: da
Date: 2020-09-22
Title: Forslag til EUROPA-PARLAMENTETS OG RÅDETS FORORDNING om ændring af forordning (EU) 2018/1139 for så vidt angår Den Europæiske Unions Luftfartssikkerhedsagenturs evne til at fungere som præstationsvurderingsorgan for det fælles europæiske luftrum

EUROPA-KOMMISSIONEN
            Bruxelles, den 22.9.2020
            COM(2020) 577 final
            2020/0264(COD)
            Forslag til
            EUROPA-PARLAMENTETS OG RÅDETS FORORDNING
            om ændring af forordning (EU) 2018/1139 for så vidt angår Den Europæiske Unions Luftfartssikkerhedsagenturs evne til at fungere som præstationsvurderingsorgan for det fælles europæiske luftrum
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Formålet med initiativet vedrørende det fælles europæiske luftrum (Single European Sky – SES) er generelt at effektivisere det europæiske luftrums organisation og styring gennem en reform af luftfartstjenestebranchen. 
               
            
            
               Formålet med det ændrede forslag til Europa-Parlamentets og Rådets forordning om gennemførelsen af det fælles europæiske luftrum [COM(2020) 579] er at ajourføre og omarbejde den nuværende lovgivning vedrørende det fælles europæiske luftrum på grundlag af de erfaringer, der er gjort. Selv om de oprindelige mål og principper i det forslag, der blev vedtaget af Kommissionen i 2013 [COM(2013) 410], er de samme, fokuseres der i det ændrede forslag specifikt på at tilpasse anvendelsen af luftfartstjenesterne på baggrund af disse principper og mål.
            
            
               Et vigtigt element i de foreslåede ændringer er i denne forbindelse etableringen af en permanent funktion i form af et præstationsvurderingsorgan (PRB), der administrativt skal være integreret i Den Europæiske Unions Luftfartssikkerhedsagentur (herefter "agenturet"). De foranstaltninger, der er nødvendige med henblik herpå, kræver, at der foretages flere ændringer af forordning (EU) 2018/1139 for at sikre, at PRB-funktionerne udføres med den nødvendige uafhængighed og ekspertise og med de fornødne ressourcer. Disse ændringer er anført i nærværende forslag.
            
            
               Det ændrede forslag til omarbejdning, der er nævnt ovenfor, og nærværende forslag bør betragtes som én fælles og sammenhængende pakke.
            
            
               •Sammenhæng med de gældende regler på samme område
            
            
               
                  Kommissionens luftfartsstrategi for Europa fra 2015
                     1
                   opfordrede medlovgiverne til øjeblikkelig vedtagelse af SES2+-forslaget. Sammen med ændringen af SES2+-forslaget [COM(2020) 579] er nærværende forslag helt i overensstemmelse med den samlede strategi for dette område og forventes navnlig at muliggøre fremskridt på dette lovgivningsområde. 
               
            
            
               •Sammenhæng med Unionens politik på andre områder
            
            
               
                  Forslaget udgør det nødvendige supplement til det ændrede forslag vedrørende SES2+. Som sådan er det med til at forbedre luftfartstjenesternes præstationer, hvilket igen bidrager til en reduktion af luftfartssektorens CO2-udledninger, til digitalisering og mere generelt til et velfungerende indre marked, som alle er Kommissionens prioriteter.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget for den foreslåede ændring er artikel 100, stk. 2, i traktaten om Den Europæiske Unions funktionsmåde.
            
            
               •Nærhedsprincippet (for områder, der ikke er omfattet af enekompetence) 
            
            
               
                  Artikel 100, stk. 2, i traktaten om Den Europæiske Unions funktionsmåde giver Unionen ret til at handle på dette område, som er et område med delt kompetence.
               
               
                  Mere specifikt har lufttrafikstyring siden 2004 været omfattet af EU-retten, som ikke kan ændres af medlemsstater, der handler på egne vegne. Med hensyn til indholdet og i sagens natur påvirker lufttrafikstyring luftrummet i hele EU, og grænseoverskridende bevægelser af personer, varer, tjenesteydelser og kapital hænger uløseligt sammen med luftfart. 
               
               
                  For så vidt angår mere specifikt ændringerne til forordning (EU) 2018/1139, der hermed foreslås som et nødvendigt element i pakken, kan sådanne ændringer kun gennemføres af Unionen og ikke af medlemsstaterne.
               
            
            
               •Proportionalitetsprincippet
            
         
         
            
               
                  Forslaget går ikke ud over, hvad der er nødvendigt for at nå de ønskede mål, nemlig at sikre, at PRB-funktioner udøves med den nødvendige uafhængighed og ekspertise og med de fornødne ressourcer. Dets vigtigste elementer støttes af de forskellige input, der er anført i bilag IV til det ledsagende arbejdsdokument fra Kommissionens tjenestegrene. 
               
            
            
               •Valg af retsakt
            
            
               
                  De foreslåede ændringer vedrører forordning (EU) 2018/1139, og de bør derfor ligeledes udformes som en forordning, der skal vedtages af Europa-Parlamentet og Rådet i henhold til den almindelige lovgivningsprocedure. Forordningen bør forelægges særskilt fra det ændrede forslag til omarbejdning [COM(2020) 579], da forordning (EU) 2018/1139 ikke er blandt de retsakter, der skal omarbejdes.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               
                  Forslaget er integreret i en pakke, hvis vigtigste element er det ændrede forslag til omarbejdning, der er indeholdt i dokument COM(2020) 579. 
               
               
                  For pakken i sin helhed henvises der for det første til den konsekvensanalyse, som Kommissionen allerede har udført i forbindelse med 2013 SES2+-forslaget: SWD(2013) 206 final.
               
               
                  For det andet er de yderligere elementer vedrørende PRB-funktionen på nuværende tidspunkt blevet vurderet i SWD(2020) 187. Baggrunden herfor er anbefalingerne i 2017 fra Den Europæiske Revisionsret i særberetningen om initiativet til det fælles europæiske luftrum og i rapporten fra Vismandsgruppen i 2019 om fremtiden for det fælles europæiske luftrum. SWD(2020) 187 tager også hensyn til de indkaldelser af aktioner, der var indeholdt i den fælles interessenterklæring, som blev undertegnet på konferencen på højt plan i september 2019 om fremtiden for det fælles europæiske luftrum.
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for Unionens budget. Den foreslåede nye "PRB"-funktion skal finansieres af gebyrer og afgifter og integreres administrativt i agenturet. Der foreslås oprettet en reservefond, som dækker et års driftsudgifter, for at sikre kontinuitet i driften og udførelsen af funktionens opgaver. Desuden foreslås det at fastsætte årlige bidrag, som skal betales af udpegede luftfartstjenesteudøvere, der er berørt af agenturets opgaver og beføjelser som præstationsvurderingsorgan, med henblik på etableringen af den nye funktion. Det foreslås, at sådanne årlige bidrag opkræves i fem regnskabsår efter ændringsforordningens ikrafttræden til dækning af omkostningerne i forbindelse med etableringen af de nye funktioner i agenturet. 
               
               
                  Alt i alt vil Unionens budget ikke blive påvirket.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               I det ændrede forslag til omarbejdning af SES2+-forordningen [COM(2020) 579] fastsættes det i artikel 43, at forordningen skal evalueres i 2030. Denne evaluering bør navnlig omfatte PRB-funktionens præstationer under hensyntagen til de underliggende mål. Logisk set bør den omfatte de ændringer, der foreslås hermed. 
            
            
               •Nærmere redegørelse for de enkelte bestemmelser i forslaget
            
            
               De foreslåede bestemmelser fastsætter en permanent struktur, der er dedikeret til præstationsvurdering, for at sikre den nødvendige uafhængighed og ekspertise. Med henblik på at muliggøre en rettidig juridisk gennemgang, med forbehold af Domstolens kompetence, foreslås det, at afgørelser, som træffes af agenturet, der fungerer som præstationsvurderingsorgan, skal kunne indklages for et specifikt organ i agenturet, dvs. klagenævnet for præstationsvurdering. 
            
            
               Den løsning, hvor PRB-funktionerne udøves af agenturet, men via specifikke organer og funktionsindehavere, forekommer at være passende også ud fra en omkostningseffektiv synsvinkel. 
            
            
               
                  Ved den foreslåede forordning fastlægges sammensætningen af og kravene til de omhandlede organer og funktionsindehavere med henblik på at gøre det muligt for agenturet at fungere som præstationsvurderingsorgan. De opgaver og beføjelser, der skal tillægges agenturet til dette formål, svarer til dem, der er fastlagt i det ændrede forslag til omarbejdning [COM(2020) 579]. De omfatter vurderingen og godkendelsen af præstationsplaner for udpegede lufttrafiktjenesteudøvere, ydelse af rådgivning til Kommissionen om godkendelse af netpræstationsplaner, præstationsovervågning og bekræftelse af lufttrafiktjenesteudøveres enhedsrater. 
               
               
                  Med det formål at optimere agenturets udøvelse af sin funktion som præstationsvurderingsorgan, ville det være ønskeligt for Unionen at indgå en aftale med Eurocontrol om overførsel af teknisk ekspertise og relevante præstationsrelaterede data, eventuelt ved at ændre den eksisterende aftale på højt plan mellem de to parter.
               
            
            
               2020/0264 (COD)
            
            
               Forslag til
            
         
         
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) 2018/1139 for så vidt angår Den Europæiske Unions Luftfartssikkerhedsagenturs evne til at fungere som præstationsvurderingsorgan for det fælles europæiske luftrum
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 100, stk. 2,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg,
            
            
               under henvisning til udtalelse fra Regionsudvalget,
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Med henblik på at optimere anvendelsen af reglerne om det fælles europæiske luftrum fastsættes det i forordning [det ændrede SES2+-forslag], at Den Europæiske Unions Luftfartssikkerhedsagentur, et specialiseret EU-organ, i sin egenskab af præstationsvurderingsorgan (herefter "agenturet, der fungerer som præstationsvurderingsorgan") skal varetage forskellige opgaver, navnlig med hensyn præstations- og afgiftsordningerne. 
            
            
               (2)I overensstemmelse med dette mål er det nødvendigt inden for agenturet at fastlægge en tilsvarende, permanent struktur, der garanterer, at de opgaver, som er tillagt agenturet, der fungerer som præstationsvurderingsorgan, udføres med den nødvendige ekspertise samt uafhængighed fra offentlige og private interesser, og at agenturet i denne forbindelse kan støtte sig til dedikerede ressourcer.
            
            
               (3)Europa-Parlamentets og Rådets forordning (EU) 2018/1139
                  2
               bør derfor ændres således, at varetagelsen af opgaverne vedrørende præstations- og afgiftsordningerne i det fælles europæiske luftrum adskilles funktionelt og hierarkisk fra agenturets aktivitet som sikkerhedsmyndighed.
            
            
               (4)Til disse formål bør der oprettes et forskriftsudvalg for præstationsvurdering, og der bør udnævnes en direktør for præstationsvurdering, som specifikt skal udøve de funktioner, der hører under agenturet, der fungerer som præstationsvurderingsorgan.
            
            
               (5)I overensstemmelse med de principper, der er fastlagt ovenfor, bør Forskriftsudvalget for Præstationsvurdering handle uafhængigt og hverken søge eller efterleve instrukser eller acceptere henstillinger fra en medlemsstats regering, fra Kommissionen eller fra en anden offentlig eller privat enhed. 
            
            
               (6)Agenturets bestyrelse bør have de nødvendige beføjelser, navnlig til at udnævne direktøren for præstationsvurdering. 
            
            
               (7)Direktøren for præstationsvurdering bør navnlig være agenturets retlige repræsentant i forhold vedrørende præstationsvurdering og være ansvarlig for den daglige administration for så vidt angår dette forhold samt for forskellige forberedende opgaver. Direktøren for præstationsvurdering bør også udarbejde og forelægge afsnittet om præstationsvurdering i programmeringsdokumentet, det årlige arbejdsprogram og agenturets årlige aktivitetsrapport. Forskriftsudvalget for Præstationsvurdering bør som uafhængigt organ inddrages i disse aktiviteter efter behov.
            
            
               (8)Samarbejde mellem nationale tilsynsmyndigheder inden for området præstationsvurdering er vigtigt for at sikre en problemfri anvendelse af EU-retten på dette område og bør således fremmes, navnlig gennem oprettelse af et rådgivende udvalg for præstationsvurdering.
            
            
               (9)På de områder, hvor agenturet, der fungerer som præstationsvurderingsorgan, har beføjelser til at træffe afgørelser, bør de berørte parter for at sikre hurtig sagsbehandling kunne indbringe klager for et klagenævn for præstationsvurdering, som bør være en del af agenturet, der fungerer som præstationsvurderingsorgan, men uafhængigt af dets administrative og reguleringsmæssige struktur. 
            
         
         
            
               (10)Agenturet, der fungerer som præstationsvurderingsorgan, bør udføre alle nødvendige høringer og handle gennemsigtigt.
            
            
               (11)Agenturet skal bogføre indtægterne og udgifterne i forbindelse med præstationsvurdering særskilt i forhold til andre indtægter og udgifter. I tråd med princippet om uafhængighed for det agentur, der fungerer som præstationsvurderingsorgan, bør det udkast til overslag over indtægter og udgifter i forbindelse med præstationsvurdering, der skal forelægges den administrerende direktør, udarbejdes af direktøren for præstationsvurdering. Inden for dette udkast til overslag bør ændringer af indtægter og udgifter i forbindelse med præstationsvurdering kræve godkendelse fra direktøren for præstationsvurdering. I tilfælde af uenighed mellem direktøren for præstationsvurdering og den administrerende direktør bør direktøren for præstationsvurdering sættes i stand til at fremføre sine synspunkter på en effektiv måde for bestyrelsen, inden sidstnævnte vedtager det foreløbige udkast til overslag over agenturets indtægter og udgifter.
            
            
               (12)Udpegede lufttrafiktjenesteudøvere bør bidrage til etableringen af den del af agenturet, der fungerer som præstationsvurderingsorgan, og dets fortsatte drift. Udpegede lufttrafiktjenesteudøvere har naturlige monopolstillinger med hensyn til de omhandlede tjenester, og disse betales af luftrumsbrugerne. På grund af denne specifikke funktion er det nødvendigt, at præstations- og afgiftsordningerne finder anvendelse herpå for at optimere udøvelsen af de relevante tjenester på en række punkter. Den vigtigste opgave for agenturet, der fungerer som præstationsvurderingsorgan, består i anvendelsen af disse ordninger, og de påkrævede midler til etableringen af agenturet kan derfor betragtes som nødvendige af årsager, der er knyttet til de særlige egenskaber hos udøverne af de pågældende tjenester og disses særlige stilling.
            
            
               (13)Omkostninger relateret til tilsyn med udpegede lufttrafiktjenesteudøvere for agenturet, der fungerer som præstationsvurderingsorgan, kan opdeles i omkostninger til etablering heraf og løbende omkostninger. 
            
            
               (14)Omkostningerne til etablering af agenturet, der fungerer som præstationsvurderingsorgan, er kortsigtede og begrænset til nogle få aktiviteter, f.eks. rekruttering, uddannelse og nødvendigt IT-udstyr, og er nødvendige for at iværksætte det påkrævede tilsyn af de nævnte årsager.
            
            
               (15)Disse omkostninger bør betales i fem regnskabsår af udpegede lufttrafiktjenesteudøvere i form af årlige bidrag, der beregnes på en fair og ikkediskriminerende måde. Individuelle bidrag fra udpegede lufttrafiktjenesteudøvere fastsættes i forhold til deres størrelse med henblik på at afspejle deres betydning for udøvelsen af lufttrafiktjenester i Europa og således de relative fordele, som de opnår ved den aktivitet, der er ført tilsyn med. Konkret bør sådanne bidrag derfor beregnes på basis af de faktiske indtægter, der hidrører fra udøvelsen af luftfartstjenester i referenceperioden forud for den referenceperiode, i løbet af hvilken denne forordning træder i kraft.
            
            
               (16)Kommissionen bør tillægges gennemførelsesbeføjelser med henblik på at fastlægge ensartede regler for beregningen af årlige bidrag, navnlig metoden til fordeling af de anslåede udgifter mellem kategorier af udpegede lufttrafiktjenesteudøvere, og kriterierne for fastsættelse af niveauet for individuelle bidrag på grundlag af størrelse. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011
                  3
               .
            
            
               (17)Løbende omkostninger vedrører omkostningerne i forbindelse med de aktiviteter, som udføres af agenturet, der fungerer som præstationsvurderingsorgan, med hensyn til præstations- og afgiftsordningerne, når driften af denne aktivitet er blevet etableret. De løbende omkostninger, der afholdes af agenturet, der fungerer som præstationsvurderingsorgan, bør finansieres ligeligt af de udpegede lufttrafiktjenesteudøvere. Finansieringen bør imidlertid baseres på gebyrer og afgifter på grund af nødvendige indgreb i forbindelse med anvendelsen af præstations- og afgiftsordningerne. Denne finansieringsform kan også forventes at ville øge autonomien og uafhængigheden for agenturet, der fungerer som præstationsvurderingsorgan.
            
            
               (18)Ingen indtægt uanset kilde, som agenturet modtager, må bringe agenturets uafhængighed og uvildighed i fare.
            
            
               (19)Agenturet, der fungerer som præstationsvurderingsorgan, bør også have en reservefond, der dækker et år af dets driftsudgifter, for at sikre kontinuitet i driften og udførelsen af dets opgaver.
            
            
               (20)Agenturet, der fungerer som præstationsvurderingsorgan, bør være åbent for deltagelse af tredjelande, der har indgået aftaler med Unionen, og som har indført og anvender de relevante regler i EU-retten.
            
            
               (21)Forordning (EU) 2018/1139 bør derfor ændres i overensstemmelse hermed —
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) 2018/1139 foretages følgende ændringer:
            
            
               (1)Artikel 3, nr. 5), affattes således:
            
            
               "5) "ATM/ANS": lufttrafikstyring og luftfartstjenester og omfatter alle følgende: lufttrafikstyringsfunktioner og -tjenester som defineret i artikel 2, nr. 9), i [det ændrede SES2+-forslag], luftfartstjenesterne som defineret i artikel 2, nr. 4), i nævnte forordning, herunder de netfunktioner, der er omhandlet i artikel 26 i denne forordning, samt tjenester, der forstærker signaler udsendt af GNSS-kernekonstellationers satellitter med henblik på luftfart, udformning af flyveprocedurer, tjenester, der består i dataindsamling og -bearbejdning og formatering og levering af data til almen lufttrafik med henblik på luftfart og lufttrafikdatatjenester, som er tjenester, der består i indsamling, aggregering og integration af operationelle data fra udøvere af overvågningstjenester, udøvere af meteorologiske tjenester (MET) og luftfartsinformationstjenester (AIS) og netfunktioner og fra andre relevante enheder og/eller levering af behandlede data med henblik på lufttrafikkontrol og lufttrafikstyring"
            
            
               (2)Artikel 93 affattes således:
            
            
               "Artikel 93
            
            
               Gennemførelsen af det fælles europæiske luftrum
            
         
         
            
               1. Agenturet, der fungerer som præstationsvurderingsorgan, har de opgaver og udøver de beføjelser, der er fastsat i [det ændrede SES2+-forslag].
            
            
               2. På områder, hvor agenturet har den relevante ekspertise, hvad enten det er i sin egenskab af præstationsvurderingsorgan eller ej, yder det på anmodning Kommissionen teknisk bistand i forbindelse med gennemførelsen af det fælles europæiske luftrum, herunder vedrørende præstations- og afgiftsordningerne, navnlig ved at: 
            
            
               a) foretage tekniske inspektioner, tekniske undersøgelser, evalueringer af overholdelse, analyser og projekter 
            
            
               b) bidrage til gennemførelsen af ATM-masterplanen, herunder udvikling og iværksættelse af SESAR-programmet." 
            
            
               (3)Artikel 94, stk. 5, affattes således:
            
            
               "5. Agenturet repræsenteres retligt af sin administrerende direktør. I forbindelse med forhold vedrørende agenturet, der fungerer som præstationsvurderingsorgan, repræsenteres agenturet retligt af direktøren for præstationsvurdering."
            
            
               (4)I artikel 98 foretages følgende ændringer:
            
            
               a)
                     I stk. 2 foretages følgende ændringer:
            
            
               i)Litra f) affattes således:
            
            
               "f) 
                     varetager sine opgaver i forbindelse med agenturets budget i overensstemmelse med artikel 120, 120a, 121 og 125"
            
            
               ii)Litra l) affattes således:
            
            
                "l) træffer beslutninger vedrørende etablering af agenturets interne strukturer på direktørniveau og om nødvendigt ændringer heraf, betinget, i tilfælde af interne strukturer vedrørende præstationsvurdering, af en tilsvarende anmodning fra direktøren for præstationsvurdering og en positiv udtalelse fra Forskriftsudvalget for Præstationsvurdering. Sådanne beslutninger truffet af direktøren for præstationsvurdering påvirker ikke adskillelsen mellem Forskriftsudvalget for Præstationsvurdering, direktøren for præstationsvurdering, Det Rådgivende Udvalg for Præstationsvurdering, klagenævnet for præstationsvurdering og det personale, som arbejder for agenturet, der fungerer som præstationsvurderingsorgan, på den ene side og agenturets andre organer og funktionsindehavere på den anden side"
            
            
               iii)Litra o) affattes således:
            
            
               "o) vedtager regler for forebyggelse og håndtering af interessekonflikter blandt sine egne medlemmer og blandt medlemmerne af klagenævnet, medlemmerne af Forskriftsudvalget for Præstationsvurdering, medlemmerne af Det Rådgivende Udvalg for Præstationsvurdering samt medlemmerne af klagenævnet for præstationsvurdering"
            
            
               b)
                     Som stk. 2a indsættes:
            
            
               "2a. For så vidt angår spørgsmål vedrørende præstationsvurderingen skal bestyrelsen:
            
            
               (a)efter høring af Forskriftsudvalget for Præstationsvurdering og indhentning af positiv udtalelse udnævne direktøren for præstationsvurdering i overensstemmelse med artikel 114g og forlænge, hvis det er relevant, direktørens ansættelsesperiode eller afskedige den pågældende
            
            
               (b)udpege medlemmerne af Forskriftsudvalget for Præstationsvurdering i overensstemmelse med artikel 114c
            
            
               (c)efter høring af Forskriftsudvalget for Præstationsvurdering udpege medlemmerne af klagenævnet for præstationsvurdering i overensstemmelse med artikel 114l
            
            
               (d)efter samtykke fra Kommissionen, og for så vidt angår indtægter og udgifter i tilknytning til præstationsvurdering, træffe afgørelse om, hvorvidt den skal acceptere testamentariske gaver eller donationer eller tilskud fra andre EU-kilder eller andre frivillige bidrag fra medlemsstaterne eller fra de nationale tilsynsmyndigheder som omhandlet i artikel 3 i [det ændrede SES2+-forslag]
            
         
         
            
               (e)efter høring af Forskriftsudvalget for Præstationsvurdering udøve disciplinærmyndighed over direktøren for præstationsvurdering
            
            
               (f)efter høring af Forskriftsudvalget for Præstationsvurdering fastlægge procedurer for udarbejdelse af udtalelser, henstillinger og afgørelser, der udstedes eller træffes af agenturet, der fungerer som præstationsvurderingsorgan, jf. artikel 119a, stk. 4
            
            
               (g)med forbehold af en positiv udtalelse fra Forskriftsudvalget for Præstationsvurdering og på grundlag af et forslag fra direktøren for præstationsvurdering, vedtage og regelmæssigt ajourføre kommunikations- og formidlingsplanerne vedrørende præstationsvurdering, jf. artikel 119a, stk. 5 
            
            
               (h)med forbehold af en positiv udtalelse fra Forskriftsudvalget for Præstationsvurdering give bemyndigelse til indgåelsen af samarbejdsaftaler, jf. artikel 129a, stk. 4
            
            
               (i)med forbehold af en positiv udtalelse fra Forskriftsudvalget for Præstationsvurdering og på grundlag af et forslag fra direktøren for præstationsvurdering, fastlægge mekanismer og procedurer for høring af interessenter, jf. artikel 38 i [det ændrede SES2+-forslag] og artikel 119a i denne forordning."
            
            
               c)
                     Stk. 3 og 4 affattes således:
            
            
               "3. Bestyrelsen kan rådgive den administrerende direktør i alle spørgsmål, der vedrører de områder, som er omfattet af denne forordning, bortset fra spørgsmål vedrørende præstationsvurdering.
            
            
               4. Bestyrelsen opretter et rådgivende organ, som er repræsentant for alle interessenter, der berøres af agenturets arbejde, og som den hører, inden den træffer afgørelser på de områder, der er omhandlet i stk. 2, litra c), e), f) og i). Bestyrelsen integrerer fuldt ud bidraget fra direktøren for præstationsvurdering i overensstemmelse med artikel 114h, når den træffer afgørelser på de områder, der er omhandlet i stk. 2, litra c) og f). Bestyrelsen kan også beslutte at høre det rådgivende organ om andre spørgsmål, som er omhandlet i stk. 2 og 3, bortset fra områder vedrørende agenturet, der fungerer som præstationsvurderingsorgan. Den er under ingen omstændigheder bundet af det rådgivende organs udtalelser."
            
            
               d)
                     Stk. 6 affattes således:
            
            
               "6. I overensstemmelse med vedtægtens artikel 110 vedtager bestyrelsen i medfør af artikel 2, stk. 1, i vedtægten og artikel 6 i ansættelsesvilkårene for de øvrige ansatte en afgørelse om delegation af de relevante ansættelsesmyndighedsbeføjelser til den administrerende direktør og fastlægger betingelserne for suspension af nævnte delegation af beføjelser. Den administrerende direktør bemyndiges til at videredelegere disse beføjelser. 
            
            
               Under helt særlige omstændigheder kan bestyrelsen beslutte midlertidigt at suspendere de ansættelsesmyndighedsbeføjelser, der er delegeret til den administrerende direktør, og de beføjelser, denne har videredelegeret, og selv udøve dem eller delegere dem til et af sine medlemmer eller et andet medlem af personalet end den administrerende direktør.
            
            
               Første og andet afsnit finder ikke anvendelse på medlemmer af personalet, hvis stillinger er tildelt agenturet, der fungerer som præstationsvurderingsorgan."
            
            
               e)
                     Som stk. 7 tilføjes følgende:
            
            
               "7. I overensstemmelse med vedtægtens artikel 110 vedtager bestyrelsen i medfør af artikel 2, stk. 1, i vedtægten og artikel 6 i ansættelsesvilkårene for de øvrige ansatte en afgørelse om delegation af de relevante ansættelsesmyndighedsbeføjelser til direktøren for præstationsvurdering for så vidt angår medlemmer af personalet, hvis stillinger er tildelt agenturet, der fungerer som præstationsvurderingsorgan, og fastlægger betingelserne for suspension af denne delegation af beføjelser. Direktøren for præstationsvurdering skal bemyndiges til at videredelegere disse beføjelser.
            
            
               Under helt særlige omstændigheder kan bestyrelsen beslutte midlertidigt at suspendere de ansættelsesmyndighedsbeføjelser, der er delegeret til direktøren for præstationsvurdering, og de beføjelser, denne har videredelegeret, og selv udøve dem eller delegere dem til et af sine medlemmer eller en anden ansat end direktøren for præstationsvurdering. En afgørelse med henblik herpå kræver, at Kommissionens repræsentant i bestyrelsen stemmer for den. De ekstraordinære omstændigheder skal være strengt begrænset til administrative, budgetmæssige eller ledelsesmæssige spørgsmål og må ikke berøre den fulde uafhængighed for direktøren for præstationsvurdering under dennes udførelse af sine opgaver i henhold til artikel 114h, stk. 3, litra d)."
            
            
               (5)Artikel 99, stk. 5, affattes således:
            
            
               "5. Det rådgivende organ, der er omhandlet i artikel 98, stk. 4, udpeger fire af sine medlemmer til at deltage med observatørstatus i bestyrelsen, bortset for spørgsmål vedrørende præstationsvurdering, navnlig områder, der er nævnt i artikel 98, stk. 2a. De skal i så høj grad som muligt repræsentere de forskellige synspunkter, der er repræsenteret i det rådgivende organ. Den indledende mandatperiode er 48 måneder og kan forlænges."
            
            
               (6)I artikel 101 foretages følgende ændringer: 
            
            
               a)
                     Stk. 3 affattes således:
            
            
               "3. Den administrerende direktør deltager i drøftelserne, men har ikke stemmeret. Efter indbydelse fra direktøren for præstationsvurdering kan agenturets administrerende direktør indbydes til at deltage i drøftelserne af spørgsmål vedrørende agenturet, der fungerer som præstationsvurderingsorgan, men har ikke stemmeret."
            
         
         
            
               b)
                     Som stk. 3a indsættes:
            
            
               "3a. Direktøren for præstationsvurdering skal deltage i drøftelserne af områder, som direkte eller indirekte er forbundet med funktionen vedrørende agenturet, der fungerer som præstationsvurderingsorgan, men har ikke stemmeret."
            
            
               (7)Artikel 102, stk. 2, 3 og 4, affattes således:
            
            
               "2. Hvert medlem, som udpeges i henhold til artikel 99, stk. 1, har én stemme. Hvis et medlem ikke er til stede, har suppleanten stemmeret. Hverken observatørerne, agenturets administrerende direktør eller direktøren for præstationsvurdering har ret til at deltage i afstemningen. 
            
            
               3. 
                     Bestyrelsens forretningsorden fastlægger de nærmere afstemningsregler, især proceduren for afstemning om hastende sager, betingelserne for, hvornår et medlem kan handle på et andet medlems vegne, og eventuelle krav om beslutningsdygtighed, hvis dette er relevant.
            
            
               4. Afgørelser vedrørende budgetmæssige eller personaleressourcemæssige forhold, navnlig de forhold, der er omhandlet i artikel 98, stk. 2, litra d), f), h), m), n), o) og q), artikel 98, stk. 2a, litra a), b), c), e) og f), samt artikel 98, stk. 7, vedtages kun, hvis Kommissionens repræsentant i bestyrelsen stemmer for dem."
            
            
               (8)I artikel 104 foretages følgende ændringer: 
            
            
               a)
                     Stk. 1 affattes således:
            
            
               "1. Den administrerende direktør forestår ledelsen af agenturet. Den administrerende direktør står til ansvar over for bestyrelsen. Med forbehold af Kommissionens og bestyrelsens beføjelser er den administrerende direktør uafhængig i udførelsen af sit hverv og må hverken søge eller modtage instrukser fra regeringer eller andre organer. Den administrerende direktør giver hverken instrukser til direktøren for præstationsvurdering eller til ansatte, som skal varetage opgaver henhørende agenturet, der fungerer som præstationsvurderingsorgan."
            
            
               b)
                     I stk. 3 foretages følgende ændringer:
            
            
               i)Indledningen affattes således:
            
            
               "3. Den administrerende direktør er ansvarlig for udførelsen af de opgaver, der pålægges agenturet ved denne forordning og andre EU-retsakter, bortset fra spørgsmål, som er forbundet med agenturet, der fungerer som præstationsvurderingsorgan. Den administrerende direktør er navnlig ansvarlig for:"
            
            
               ii)Litra h) affattes således:
            
            
               "h) at udarbejde agenturets udkast til overslag over indtægter og udgifter i henhold til artikel 120, indarbejde udkastet til overslag over agenturets indtægter og udgifter i forbindelse med dets funktion som præstationsvurderingsorgan, som er udarbejdet af direktøren for præstationsvurdering i overensstemmelse med artikel 114h og 120a, og gennemføre agenturets budget i henhold til artikel 121, bortset fra agenturets budget for dets funktion som præstationsvurderingsorgan"
            
            
               iii)Litra j) affattes således:
            
            
               "j) at udarbejde programmeringsdokumentet, jf. artikel 117, stk. 1, og, efter at have indarbejdet præstationsvurderingsorganets afsnit, der er forelagt af direktøren for præstationsvurdering i overensstemmelse med artikel 114h, stk. 3, litra g), og artikel 117a, forelægge det for bestyrelsen til godkendelse efter at have indhentet positiv udtalelse fra Kommissionen. Enhver ændring af afsnittet om præstationsvurderingsorganet kan kun foretages efter godkendelse fra direktøren for præstationsvurdering"
            
            
               iv)Litra l) affattes således:
            
            
               "l) at udarbejde en handlingsplan som opfølgning på konklusionerne i de interne eller eksterne revisionsrapporter og evalueringer samt undersøgelser foretaget af OLAF og aflægge en statusrapport to gange om året til Kommissionen og regelmæssigt til bestyrelsen. Den administrerende direktør koordinerer med direktøren for præstationsvurdering for at sikre sammenhæng med den handlingsplan, der er udarbejdet af direktøren for præstationsvurdering, for så vidt angår de aktiviteter, der er knyttet til agenturet, der fungerer som præstationsvurderingsorgan"
            
            
               v)Litra u) affattes således:
            
            
               "u) at træffe alle beslutninger vedrørende etablering af agenturets interne strukturer og om nødvendigt om ændringer heraf, undtagen beslutninger på direktørniveau, som skal godkendes af bestyrelsen, og undtagen beslutninger i forbindelse med interne strukturer vedrørende præstationsvurdering. Beslutninger truffet af direktøren for præstationsvurdering påvirker ikke adskillelsen mellem Forskriftsudvalget for Præstationsvurdering, direktøren for præstationsvurdering, Det Rådgivende Udvalg for Præstationsvurdering, klagenævnet for præstationsvurdering og det personale, som arbejder for agenturet, der fungerer som præstationsvurderingsorgan, på den ene side og agenturets andre organer og funktionsindehavere på den anden side"
            
         
         
            
               c)
                     Stk. 4 affattes således: 
            
            
               "4. Den administrerende direktør er også ansvarlig for at beslutte, om det er nødvendigt at etablere et eller flere lokale kontorer i en eller flere medlemsstater eller anbringe personale under samme tag som Unionens delegationer i tredjelande i henhold til passende aftaler med Tjenesten for EU's Optræden Udadtil med henblik på at udføre agenturets opgaver på en sikker og effektiv måde. 
            
            
               Første afsnit gælder ikke for agenturet, der fungerer som præstationsvurderingsorgan. Med hensyn til disse funktioner er direktøren for præstationsvurdering ansvarlig for at beslutte, hvorvidt det er nødvendigt med henblik på at udføre agenturets opgaver på en sikker og effektiv måde at etablere et eller flere lokale kontorer i en eller flere medlemsstater.
            
            
               De beslutninger, der henvises til i første og andet afsnit, kræver forudgående samtykke fra Kommissionen, bestyrelsen og eventuelt den medlemsstat, hvor det lokale kontor skal oprettes. Disse beslutninger fastsætter omfanget af de aktiviteter, der skal udføres af det lokale kontor eller det samplacerede personale, således at unødige omkostninger og overlapning af agenturets administrative funktioner undgås."
            
            
               (9)Følgende afdeling IIa indsættes:
            
            
               "AFDELING IIa
            
            
               Specifikke regler for den interne struktur vedrørende præstationsvurdering
            
            
               Artikel 114a
            
            
               Strukturen i agenturet, der fungerer som præstationsvurderingsorgan
            
            
               Med henblik på udførelsen af dets opgaver vedrørende præstationsvurdering skal agenturet, der fungerer som præstationsvurderingsorgan, have:
            
            
               (a)Et forskriftsudvalg for præstationsvurdering
            
            
               (b)En direktør for præstationsvurdering
            
            
               (c)Et rådgivende udvalg for præstationsvurdering
            
            
               (d)Et klagenævn for præstationsvurdering.
            
            
               Artikel 114b
            
            
               Funktioner, der varetages af Forskriftsudvalget for Præstationsvurdering
            
            
               1.Forskriftsudvalget for Præstationsvurdering:
            
            
               (a)afgiver udtalelser og fremsætter, hvis det er relevant, bemærkninger og ændringsforslag til teksten i direktøren for præstationsvurderings forslag til udkast til de udtalelser, henstillinger og afgørelser vedrørende de i [det ændrede SES2+-forslag] opstillede opgaver, samt dem, der henvises til i artikel 129a i denne forordning, der behandles med henblik på vedtagelse
            
            
               (b)bistår inden for sine beføjelser direktøren for præstationsvurdering med vejledning vedrørende varetagelsen af direktørens opgaver
            
            
               (c)afgiver udtalelse til bestyrelsen om den ansøger, der skal udnævnes til direktør for præstationsvurdering i overensstemmelse med artikel 98, stk. 2a, litra a), og artikel 114g, stk. 2, og, hvis det er relevant, dennes afskedigelse i overensstemmelse med artikel 114g, stk. 6
            
         
         
            
               (d)godkender afsnittet om præstationsvurderingsaktiviteter i det programmeringsdokument, som direktøren for præstationsvurdering forelægger den administrerende direktør i overensstemmelse med artikel 114h, stk. 3, litra g), og artikel 117a
            
            
               (e)godkender det særskilte punkt om reguleringsvirksomhed i afsnittet om præstationsvurdering i den konsoliderede årlige aktivitetsrapport, der skal fremsendes af direktøren for præstationsvurdering til den administrerende direktør i overensstemmelse med artikel 114h, stk. 3, litra i), og artikel 118a
            
            
               (f)afgiver udtalelse til bestyrelsen om de procedurer for afgivelse af udtalelser, henstillinger og afgørelser, der gælder for agenturet, der fungerer som præstationsvurderingsorgan, i overensstemmelse med artikel 98, stk. 2a, litra f) 
            
            
               (g)afgiver udtalelse til direktøren for præstationsvurdering om dets forslag til kommunikations- og formidlingsplaner vedrørende præstationsvurdering som omhandlet i artikel 119a, stk. 5, i overensstemmelse med artikel 98, stk. 2a, litra g)
            
            
               (h)afgiver udtalelse til direktøren for præstationsvurdering om etableringen eller ændringen af de interne strukturer vedrørende præstationsvurdering
            
            
               (i)afgiver udtalelse til bestyrelsen for så vidt angår potentielle tiltag, der skal træffes i henhold til artikel 98, stk. 2a, litra e)
            
            
               (j)afgiver udtalelse til bestyrelsen om indgåelsen af samarbejdsaftaler i henhold til artikel 129a, stk. 4
            
            
               (k)afgiver udtalelse til direktøren for præstationsvurdering om dennes forslag til mekanismer og procedurer for høring af interessenter som omhandlet i artikel 38 i [det ændrede SES2+-forslag] og artikel 119a i denne forordning
            
            
               (l)afgiver udtalelse til bestyrelsen om de kandidater, der skal udpeges som medlemmer af klagenævnet for præstationsvurdering i overensstemmelse med artikel 114l. Denne udtalelse er ikke bindende.
            
            
               Artikel 114c
            
            
               Sammensætningen af Forskriftsudvalget for Præstationsvurdering og dets uafhængighed
            
            
               1.Forskriftsudvalget for Præstationsvurdering består af ni medlemmer med stemmeret og en repræsentant for Kommissionen uden stemmeret. Hvert medlem har en suppleant. Et af medlemmerne er formand for Det Rådgivende Udvalg for Præstationsvurdering. Et medlem af bestyrelsen kan ikke være medlem af Forskriftsudvalget for Præstationsvurdering. Medlemmer og deres suppleanter udpeges for fem år ad gangen, og perioden kan forlænges.
            
            
               2.Medlemmerne af Forskriftsudvalget for Præstationsvurdering og deres suppleanter udpeges formelt af bestyrelsen efter indstilling fra Kommissionen efter høring af Eurocontrol og efter en offentlig indkaldelse af interessetilkendegivelser. Medlemmerne af Forskriftsudvalget for Præstationsvurdering udpeges på grundlag af deres kvalifikationer samt kompetencer og erfaring med relevans for lufttrafikstyring eller økonomisk regulering af netværksindustrier. Afgørelsen vedrørende udnævnelse af medlemmer til Forskriftsudvalget for Præstationsvurdering vedtages kun, hvis Kommissionens repræsentant i bestyrelsen stemmer for den.
            
            
               3.Forskriftsudvalget for Præstationsvurdering handler uafhængigt i udførelsen af de opgaver, der pålægges det ved denne forordning, og må ikke søge eller efterleve instrukser fra en medlemsstats regering, fra Kommissionen eller fra en anden offentlig eller privat enhed.
            
            
               Artikel 114d
            
            
               Formanden for Forskriftsudvalget for Præstationsvurdering
            
            
               1.Forskriftsudvalget for Præstationsvurdering vælger blandt sine stemmeberettigede medlemmer en formand og en næstformand med et flertal på to tredjedele. Næstformanden erstatter formanden, når denne er forhindret i at udføre sit hverv. 
            
            
               2.Formandens og næstformandens mandatperiode er to og et halvt år og kan fornyes. Hvis de ophører med at være medlem af Forskriftsudvalget for Præstationsvurdering under mandatperioden, ophører mandatperioden automatisk samtidig.
            
            
               Artikel 114e
            
            
               Møderne i Forskriftsudvalget for Præstationsvurdering
            
         
         
            
               1.Møderne i Forskriftsudvalget for Præstationsvurdering indkaldes af formanden. 
            
            
               2.Forskriftsudvalget for Præstationsvurdering afholder mindst to ordinære møder om året. Den træder desuden sammen på anmodning af formanden, Kommissionen eller mindst en tredjedel af sine medlemmer.
            
            
               3.Direktøren for præstationsvurdering deltager i drøftelserne, men har ikke stemmeret. 
            
            
               4.Forskriftsudvalget for Præstationsvurdering kan indbyde enhver, hvis synspunkt kan være af interesse, til at overvære sine møder som observatør. 
            
            
               5.Agenturet varetager sekretariatsopgaverne for Forskriftsudvalget for Præstationsvurdering.
            
            
               Artikel 114f
            
            
               Afstemningsreglerne i Forskriftsudvalget for Præstationsvurdering
            
            
               1.Medmindre andet er fastsat i denne forordning, træffer Forskriftsudvalget for Præstationsvurdering afgørelse med simpelt flertal af de stemmeberettigede medlemmer.
            
            
               2.Hvert medlem med stemmeret, som udpeges i henhold til artikel 114c, stk. 2, har én stemme. Hvis et medlem ikke er til stede, har suppleanten stemmeret. Hverken observatørerne eller direktøren for præstationsvurdering har ret til at deltage i afstemningen.
            
            
               3.Forskriftsudvalget for Præstationsvurdering vedtager sin forretningsorden, som skal indeholde nærmere bestemmelser om afstemningsregler, navnlig reglerne for, hvornår et medlem kan handle på vegne af et andet medlem, samt, hvis det er relevant, også reglerne for, hvornår Forskriftsudvalget er beslutningsdygtigt.
            
            
               Artikel 114g
            
            
               Direktøren for præstationsvurdering
            
            
               1.Direktøren for præstationsvurdering ansættes i en stilling som midlertidigt ansat ved agenturet i henhold til artikel 2, litra a), i ansættelsesvilkårene for de øvrige ansatte. 
            
            
               2.Direktøren for præstationsvurdering udnævnes af bestyrelsen efter positiv udtalelse fra Forskriftsudvalget for Præstationsvurdering på grundlag af sine kvalifikationer samt kompetencer og erfaring med relevans for lufttrafikstyring eller økonomisk regulering af netværksindustrier fra en liste med mindst tre ansøgere, som er indstillet af Kommissionen efter en åben og gennemsigtig udvælgelsesprocedure. Afgørelsen vedrørende udnævnelse af direktøren for præstationsvurdering vedtages kun, hvis Kommissionens repræsentant i bestyrelsen stemmer for den. Ved indgåelsen af kontrakten med direktøren for præstationsvurdering repræsenteres agenturet af formanden for bestyrelsen.
            
            
               3.Ansættelsesperioden for direktøren for præstationsvurdering er fem år. Inden for de sidste ni måneder af denne periode foretager Kommissionen en vurdering. I vurderingen undersøger Kommissionen navnlig følgende:
            
            
               (a)arbejdsindsats ydet af direktøren for præstationsvurdering
            
            
               (b)opgaver og behov vedrørende præstationsvurdering i de følgende år.
            
            
               4.Bestyrelsen kan efter indstilling fra Kommissionen og under størst mulig hensyntagen til vurderingen som omhandlet i stk. 3 og efter positiv udtalelse fra Forskriftsudvalget for Præstationsvurdering forlænge ansættelsesperioden for direktøren for præstationsvurdering én gang, dog højst for en periode på fem år. En direktør for præstationsvurdering, hvis ansættelsesperiode er blevet forlænget, må ikke deltage i en anden udvælgelsesprocedure for samme stilling ved udgangen af den forlængede periode. 
            
            
               5.Hvis vedkommendes ansættelsesperiode ikke forlænges, forbliver direktøren for præstationsvurdering i stillingen, indtil vedkommendes efterfølger er udnævnt.
            
            
               6.Direktøren for præstationsvurdering kan kun afskediges ved en afgørelse truffet af bestyrelsen efter indstilling fra Kommissionen efter at have indhentet positiv udtalelse fra Forskriftsudvalget for Præstationsvurdering. 
            
         
         
            
               7.Afgørelser om udnævnelse af direktøren for præstationsvurdering, forlængelse af dennes ansættelsesperiode eller afskedigelse træffes af bestyrelsen med et flertal på to tredjedele af de stemmeberettigede bestyrelsesmedlemmer. Direktøren for præstationsvurdering må ikke varetage en stilling eller et ansvar hos en lufttrafiktjenesteudøver i en periode på mindst to år efter ophør af sin ansættelse som direktør for præstationsvurdering.
            
            
               Artikel 114h
            
            
               Ansvarsområder henhørende under direktøren for præstationsvurdering
            
            
               1.Direktøren for præstationsvurdering står til ansvar over for bestyrelsen med hensyn til administrative, budgetmæssige eller ledelsesmæssige spørgsmål, men er fortsat helt uafhængig under udførelse af sine opgaver, jf. stk. 3, litra d). Med forbehold af bestyrelsens og Forskriftsudvalget for Præstationsvurderings respektive roller i forbindelse med direktørens opgaver må direktøren for præstationsvurdering ikke søge eller efterleve instrukser fra nogen regering, fra EU-institutionerne eller fra en anden offentlig eller privat enhed eller person. 
            
            
               2.Direktøren for præstationsvurdering kan deltage i Forskriftsudvalget for Præstationsvurderings møder som observatør.
            
            
               3.Direktøren for præstationsvurdering er ansvarlig for gennemførelsen af de opgaver vedrørende præstationsvurdering, der udføres i overensstemmelse med [det ændrede SES2+-forslag]. Direktøren for præstationsvurdering tager hensyn til vejledningen som omhandlet i artikel 114b, stk. 1, litra b), og, hvis det er fastsat i denne forordning, udtalelserne fra Forskriftsudvalget for Præstationsvurdering. Direktøren for præstationsvurdering er navnlig ansvarlig for:
            
            
               (a)at sikre agenturets retlige repræsentation i spørgsmål vedrørende præstationsvurdering 
            
            
               (b)at varetage den daglige administration af agenturets arbejde i forbindelse med præstationsvurdering
            
            
               (c)med hensyn til områder, der er direkte eller indirekte forbundet med arbejdet vedrørende præstationsvurdering, at forberede bestyrelsens arbejde, deltage, uden at have stemmeret, i bestyrelsens arbejde og gennemføre de afgørelser, som bestyrelsen træffer på områder, der er knyttet til agenturet, der fungerer som præstationsvurderingsorgan
            
            
               (d)at affatte, gennemføre høringer om, vedtage og offentliggøre udtalelser, henstillinger og afgørelser med hensyn til de opgaver, der er fastlagt i [det ændrede SES2+-forslag] og med hensyn til de opgaver som omhandlet i artikel 129a
            
            
               (e)at gennemføre afsnittet om præstationsvurderingsaktiviteter i programmeringsdokumentet som omhandlet i artikel 117a
            
            
               (f)at træffe de nødvendige foranstaltninger, især med hensyn til vedtagelse af interne administrative instrukser og offentliggørelse af meddelelser, for at sikre, at agenturets arbejde vedrørende præstationsvurdering fungerer i overensstemmelse med [det ændrede SES2+-forslag]
            
            
               (g)hvert år at udarbejde afsnittet om præstationsvurderingsaktiviteter i det programmeringsdokument, der er nævnt i artikel 117a, som skal forelægges den administrerende direktør og indarbejdes i agenturets udkast til programmeringsdokument med henblik på artikel 104, stk. 3, litra j). Enhver ændring af inputtet om præstationsvurdering kan kun foretages efter godkendelse fra direktøren for præstationsvurdering
            
            
               (h)at udarbejde et foreløbigt udkast til overslag over indtægter og udgifter vedrørende præstationsvurdering i overensstemmelse med artikel 120a, stk. 7, som forelægges den administrerende direktør med henblik på artikel 104, stk. 3, litra h), og gennemføre indtægter og udgifter vedrørende præstationsvurdering i overensstemmelse med artikel 121. Enhver ændring af inputtet om præstationsvurdering kan kun foretages efter godkendelse fra direktøren for præstationsvurdering
            
            
               (i)årligt at udarbejde udkastet til afsnit om præstationsvurdering i den konsoliderede årlige aktivitetsrapport, herunder et særskilt punkt om reguleringsvirksomhed på præstationsvurderingsområdet og et punkt om finansielle og administrative forhold og forelægge det for den administrerende direktør med henblik på indarbejdelse i den konsoliderede årlige aktivitetsrapport. Enhver ændring af inputtet om præstationsvurdering kan kun foretages efter godkendelse fra direktøren for præstationsvurdering
            
            
               (j)for så vidt angår aktiviteter vedrørende agenturet, der fungerer som præstationsvurderingsorgan, i samarbejde med den administrerende direktør at udarbejde en handlingsplan som opfølgning på konklusioner i interne eller eksterne revisionsrapporter og evalueringer samt undersøgelser foretaget af OLAF og aflægge en statusrapport to gange om året til Kommissionen og regelmæssigt til bestyrelsen
            
            
               (k)at udarbejde et forslag til mekanismer og procedurer for høring af interessenter som omhandlet i artikel 38 i [det ændrede SES2+-forslag], som forelægges bestyrelsen til vedtagelse efter positiv udtalelse fra Forskriftsudvalget for Præstationsvurdering
            
            
               (l)efter positiv udtalelse fra Forskriftsudvalget for Præstationsvurdering at anmode bestyrelsen om at etablere eller ændre de interne strukturer vedrørende præstationsvurdering
            
            
               (m)at udarbejde kommunikations- og formidlingsplaner vedrørende præstationsvurdering som omhandlet i artikel 119a, stk. 5, som forelægges bestyrelsen til godkendelse efter positiv udtalelse fra Forskriftsudvalget for Præstationsvurdering.
            
            
               4.For så vidt angår stk. 3, litra d), må udtalelser, henstillinger og afgørelser, der afgives af agenturet, der fungerer som præstationsvurderingsorgan, som omhandlet i [det ændrede SES2+-forslag] og i artikel 129a i denne forordning, kun vedtages efter positiv udtalelse fra Forskriftsudvalget for Præstationsvurdering.
            
         
         
            
               I tilstrækkelig tid inden der sættes et udkast til udtalelse, henstilling eller afgørelse til afstemning i Forskriftsudvalget for Præstationsvurdering, sender direktøren for præstationsvurdering udkastet til udtalelse, henstilling eller afgørelse til høring i den relevante arbejdsgruppe.
            
            
               Direktøren for præstationsvurdering tager hensyn til bemærkninger og ændringsforslag fra Forskriftsudvalget for Præstationsvurdering og forelægger det reviderede udkast til udtalelse, henstilling eller afgørelse for Forskriftsudvalget for Præstationsvurdering på ny med henblik på positiv udtalelse. Hvis direktøren for præstationsvurdering afviger fra eller forkaster de bemærkninger og ændringsforslag, som er modtaget fra Forskriftsudvalget for Præstationsvurdering, giver direktøren for præstationsvurdering også en behørigt begrundet skriftlig forklaring.
            
            
               Direktøren for præstationsvurdering kan trække forelagte udkast til udtalelser, henstillinger eller afgørelser tilbage, såfremt denne forelægger en behørigt begrundet skriftlig forklaring, hvis vedkommende er uenig i de ændringsforslag, der er fremsat af Forskriftsudvalget for Præstationsvurdering. Trækkes et udkast til udtalelse, henstilling eller afgørelse tilbage, kan direktøren for præstationsvurdering udarbejde et nyt udkast til udtalelse, henstilling eller afgørelse efter proceduren i artikel 114b, stk. 1, litra a), og i nærværende stykkes andet afsnit. 
            
            
               Hvis Forskriftsudvalget for Præstationsvurdering ikke afgiver positiv udtalelse om den genfremsatte tekst til udkastet til udtalelse, henstilling eller afgørelse, fordi der ikke er taget fyldestgørende hensyn til dets bemærkninger og ændringsforslag i den genfremsatte tekst, kan direktøren for præstationsvurdering revidere teksten til udkastet til udtalelse, henstilling eller afgørelse yderligere i overensstemmelse med de ændringsforslag og bemærkninger, Forskriftsudvalget har fremsat, med henblik på at indhente positiv udtalelse fra dette uden yderligere skriftlig begrundelse.
            
            
               Artikel 114i
            
            
               Det Rådgivende Udvalg for Præstationsvurderings funktioner og aktiviteter
            
            
               1.Det Rådgivende Udvalg for Præstationsvurdering:
            
            
               (a)udveksler oplysninger om de nationale tilsynsmyndigheders arbejds- og beslutningsprincipper, bedste praksis og procedurer samt anvendelsen af [det ændrede SES2+-forslag] 
            
            
               (b)afgiver udtalelser og henstillinger vedrørende vejledende materiale, som skal udsendes af agenturet, der fungerer som præstationsvurderingsorgan. Udtalelser og henstillinger fra Det Rådgivende Udvalg for Præstationsvurdering er ikke bindende.
            
            
               2.Det Rådgivende Udvalg for Præstationsvurdering træder sammen med regelmæssige mellemrum for at sikre, at de nationale tilsynsmyndigheder konsulterer hinanden og samarbejder i et netværk. 
            
            
               3.Formanden for Forskriftsudvalget for Præstationsvurdering og direktøren for præstationsvurdering kan deltage i møder i Det Rådgivende Udvalg for Præstationsvurdering og fremsætte henstillinger til de nationale tilsynsmyndigheder, der træder sammen som Det Rådgivende Udvalg for Præstationsvurdering, hvis det er nødvendigt, om forhold vedrørende deres ekspertise om præstations- og afgiftsordningerne som omhandlet i [det ændrede SES2+-forslag].
            
            
               4.Med forbehold af bestemmelserne om data, der er fastsat i artikel 31 i [det ændrede SES2+-forslag] og i Europa-Parlamentets og Rådets forordning (EU) 2018/1725
                  4
               , varetager agenturet sekretariatsopgaverne for Det Rådgivende Udvalg for Præstationsvurdering og støtter udvekslingen af oplysninger som omhandlet i stk. 1 blandt udvalgets medlemmer og respekterer fortroligheden af kommercielt følsomme oplysninger fra lufttrafiktjenesteudøvere.
            
            
               Artikel 114j
            
            
               Det Rådgivende Udvalg for Præstationsvurderings sammensætning
            
            
               1.Det Rådgivende Udvalg for Præstationsvurdering er sammensat af: 
            
            
               a)
                     - én ledende repræsentant pr. medlemsstat fra de nationale tilsynsmyndigheder som omhandlet i artikel 3 i [det ændrede SES2+-forslag] og en suppleant for hver medlemsstat fra de nuværende overordnede embedsmænd i disse myndigheder, som begge er udpeget af den nationale tilsynsmyndighed. 
            
            
               b)
                     - en repræsentant for Kommissionen uden stemmeret og en suppleant.
            
            
               2.Det Rådgivende Udvalg for Præstationsvurdering vælger blandt sine medlemmer en formand og en næstformand. Næstformanden erstatter formanden, når denne er forhindret i at udføre sit hverv. Formandens og næstformandens mandatperiode er to og et halvt år og kan fornyes. Hvis de ophører med at være medlem af Det Rådgivende Udvalg for Præstationsvurdering under mandatperioden, ophører mandatperioden automatisk samtidig.
            
            
               Artikel 114k
            
            
               Beføjelser, der er tillagt klagenævnet for præstationsvurdering
            
         
         
            
               1.Klagenævnet for præstationsvurdering tager stilling til klager over de afgørelser, der er omhandlet i [det ændrede SES2+-forslag]. Klagenævnet for præstationsvurdering træder sammen efter behov.
            
            
               2.Afgørelserne i klagenævnet for præstationsvurdering træffes med et kvalificeret flertal på mindst fire ud af de seks medlemmer.
            
            
               Artikel 114l
            
            
               Medlemmer af klagenævnet for præstationsvurdering
            
            
               1.Klagenævnet for præstationsvurdering består af seks ordinære medlemmer og seks suppleanter, der udpeges blandt nuværende eller tidligere overordnede embedsmænd i de nationale tilsynsmyndigheder som omhandlet i artikel 3 i [det ændrede SES2+-forslag], konkurrencemyndigheder eller andre EU-institutioner eller nationale institutioner, som har relevant erfaring inden for luftfartssektoren. Klagenævnet for præstationsvurdering udpeger sin formand.
            
            
               2.Medlemmerne af klagenævnet for præstationsvurdering udnævnes formelt af bestyrelsen efter indstilling fra Kommissionen efter en offentlig indkaldelse af interessetilkendegivelser og efter høring af Forskriftsudvalget for Præstationsvurdering.
            
            
               3.Medlemmerne af klagenævnet for præstationsvurdering forpligter sig til at handle uafhængigt og ud fra almene samfundshensyn. De afgiver med henblik herpå en skriftlig loyalitetserklæring og en skriftlig interesseerklæring, hvori de enten anfører, at de ikke har nogen interesser, der kan anses for at berøre deres uafhængighed, eller at de har visse direkte eller indirekte interesser, der kan anses for at berøre deres uafhængighed. Disse erklæringer offentliggøres hvert år.
            
            
               4.Mandatperioden for medlemmerne af klagenævnet for præstationsvurdering er fem år. Denne periode kan forlænges én gang.
            
            
               5.Medlemmerne af klagenævnet for præstationsvurdering træffer afgørelse i fuld uafhængighed. De er ikke bundet af nogen form for instrukser. De må ikke udøve andre funktioner i agenturet, i bestyrelsen eller i Det Rådgivende Udvalg for Præstationsvurdering. Et medlem af klagenævnet for præstationsvurdering kan ikke afskediges i vedkommendes mandatperiode, medmindre medlemmet er fundet skyldig i en alvorlig forseelse, og Kommissionen efter udtalelse fra bestyrelsen træffer afgørelse herom.
            
            
               6.Klagenævnet for præstationsvurdering vedtager og offentliggør sin forretningsorden. Forretningsordenen skal indeholde de nærmere bestemmelser om klagenævnets organisation og virke samt om de regler, der gælder ved klager til nævnet i henhold til artikel 114k til 114s. Klagenævnet for præstationsvurdering underretter Kommissionen om sit udkast til forretningsorden og om enhver væsentlig ændring af forretningsordenen. Kommissionen kan afgive udtalelse om denne forretningsorden senest tre måneder efter datoen for modtagelsen af underretningen. 
            
            
               Artikel 114m
            
            
               Inhabilitet i klagenævnet for præstationsvurdering
            
            
               1.Medlemmerne af klagenævnet for præstationsvurdering må ikke deltage i behandlingen af en klage, hvis de har en personlig interesse i sagen, hvis de tidligere har været involveret som repræsentanter for en af sagens parter, eller hvis de har været med til at træffe den afgørelse, som klagen vedrører.
            
            
               2.Hvis et medlem af klagenævnet for præstationsvurdering finder, at vedkommende af en af de i stk. 1 omhandlede eller andre grunde ikke bør deltage i behandlingen af en klage, underretter vedkommende klagenævnet herom. 
            
            
               3.Enhver part i en klagesag kan gøre indsigelse mod et hvilket som helst medlem af klagenævnet for præstationsvurdering med henvisning til en hvilken som helst af de i stk. 1 omhandlede grunde, eller hvis medlemmet mistænkes for partiskhed. En sådan indsigelse tages ikke til følge, hvis den pågældende part i klagesagen har indledt proceduren vel vidende, at der forelå en indsigelsesgrund. Der kan ikke gøres indsigelse med henvisning til medlemmernes nationalitet.
            
            
               4.Klagenævnet for præstationsvurdering afgør uden det pågældende medlems medvirken, hvad der skal ske i de i stk. 2 og 3 omhandlede tilfælde. Når denne afgørelse træffes, afløses det pågældende medlem af sin suppleant i klagenævnet for præstationsvurdering. Befinder suppleanten sig i en lignende situation, udpeger formanden en anden blandt suppleanterne.
            
            
               Artikel 114n
            
            
               Afgørelser truffet af agenturet, der fungerer som præstationsvurderingsorgan, der kan påklages
            
            
               1.Afgørelser truffet af agenturet, der fungerer som præstationsvurderingsorgan, kan i henhold til [det ændrede SES2+-forslag] påklages. 
            
            
               2.Klager, der indgives i henhold til stk. 1, har ikke opsættende virkning. Klagenævnet for præstationsvurdering kan dog, hvis det finder det berettiget, suspendere anvendelsen af den påklagede afgørelse.
            
         
         
            
               3.Agenturet, der fungerer som præstationsvurderingsorgan, skal offentliggøre de afgørelser, der er truffet af klagenævnet for præstationsvurdering.
            
            
               Artikel 114o
            
            
               Klageberettigede personer
            
            
               Enhver fysisk eller juridisk person kan indbringe klage over en afgørelse, som agenturet, der fungerer som præstationsvurderingsorgan, har truffet, og som er rettet til vedkommende, eller over en afgørelse, som agenturet, der fungerer som præstationsvurderingsorgan, har truffet, eller som, selv om den har form af en afgørelse rettet til en anden person, berører førstnævnte person umiddelbart og individuelt. Sagens parter kan være parter i klagesagen.
            
            
               Artikel 114p
            
            
               Klagefrist og formkrav
            
            
               Klagen, som skal begrundes, skal indgives skriftligt til agenturet, der fungerer som præstationsvurderingsorgan, inden to måneder efter, at foranstaltningen er meddelt den pågældende eller, hvis dette ikke er sket, inden to måneder efter, at agenturet, der fungerer som præstationsvurderingsorgan, har offentliggjort sin afgørelse. Klagenævnet for præstationsvurdering træffer afgørelse i klagesagen senest fire måneder efter klagens indgivelse.
            
            
               Artikel 114q
            
            
               Berigtigelse af afgørelser
            
            
               1.Inden klagen behandles, giver klagenævnet for præstationsvurdering agenturet, der fungerer som præstationsvurderingsorgan, mulighed for at revidere sin afgørelse. Hvis direktøren for præstationsvurdering mener, at klagen er begrundet, berigtiger vedkommende afgørelsen inden to måneder efter at have modtaget underretning herom fra klagenævnet for præstationsvurdering. Dette gælder dog ikke, hvis den klagende part har en modpart i klagesagen. 
            
            
               2.Hvis afgørelsen ikke berigtiges, afgør klagenævnet for præstationsvurdering straks, om det vil udsætte gennemførelsen af afgørelsen, jf. artikel 114n, stk. 2.
            
            
               Artikel 114r
            
            
               Behandling af klager
            
            
               1.Klagenævnet for præstationsvurdering vurderer, om klagen kan behandles, og om den er begrundet. 
            
            
               2.Klagenævnet for præstationsvurdering skal ved behandlingen af klagen, jf. stk. 1, handle hurtigt. 
            
            
               Det skal, så ofte det er påkrævet, opfordre klagesagens parter til inden for en fastsat frist at fremsætte deres skriftlige bemærkninger til de meddelelser, det selv har fremsat, eller til meddelelser fra de øvrige parter i klagesagen. Klagenævnet for præstationsvurdering kan beslutte at afholde mundtlig høring, enten på eget initiativ eller efter begrundet anmodning fra en af klagesagens parter.
            
            
               Artikel 114s
            
            
               Afgørelse af klagen
            
            
               Finder klagenævnet for præstationsvurdering, at klagen ikke kan behandles, eller at klagen ikke er begrundet, afviser det klagen. Finder klagenævnet for præstationsvurdering, at klagen kan behandles, og at klagen er begrundet, henviser det sagen til agenturet. Agenturet træffer en ny begrundet afgørelse under hensyntagen til den afgørelse, som klagenævnet for præstationsvurdering har truffet.
            
            
               Artikel 114t
            
         
         
            
               Indbringelse af klager for Domstolen 
            
            
               1.Søgsmål med påstand om annullering af en afgørelse, som agenturet, der fungerer som præstationsvurderingsorgan, har truffet i henhold til [det ændrede SES2+-forslag], eller vedrørende manglende handling inden for de gældende frister, kan kun indbringes for Den Europæiske Unions Domstol, efter at klageproceduren i artikel 114k-114s er udtømt. 
            
            
               2.Agenturet, der fungerer som præstationsvurderingsorgan, træffer alle de foranstaltninger, der er nødvendige for at efterkomme Domstolens afgørelse."
            
            
               (10)Som artikel 117a indsættes følgende:
            
            
               "Artikel 117a
            
            
               Afsnit om præstationsvurderingsaktiviteter i den årlige og flerårige programmering
            
            
               1.Hvert år udarbejder direktøren for præstationsvurdering et udkast til afsnittet om præstationsvurderingsaktiviteter i det programmeringsdokument, der er omhandlet i artikel 117, stk. 1. Når udkastet er godkendt af Forskriftsudvalget for Præstationsvurdering, forelægger direktøren for præstationsvurdering det for den administrerende direktør med henblik på indarbejdelse i agenturets udkast til programmeringsdokumentet i overensstemmelse med artikel 114h, stk. 3, litra g). Enhver ændring af afsnittet om præstationsvurdering kan kun foretages efter godkendelse fra direktøren for præstationsvurdering.
            
            
               2.Afsnittet i det årlige arbejdsprogram om præstationsvurdering i programmeringsdokumentet indeholder detaljerede mål og forventede resultater, herunder resultatindikatorer. Det skal også indeholde en beskrivelse af de foranstaltninger, der skal finansieres, og oplysninger om de økonomiske og menneskelige ressourcer, der afsættes til hver foranstaltning, i overensstemmelse med principperne om aktivitetsbaseret budgetlægning og -forvaltning. Afsnittet om præstationsvurdering i det årlige arbejdsprogram skal være i overensstemmelse med afsnittet om præstationsvurdering i det flerårige arbejdsprogram, jf. stk. 4. Det skal anføres klart i programmet, hvilke opgaver der er blevet tilføjet, ændret eller slettet i forhold til det foregående regnskabsår.
            
            
               3.Bestyrelsen ændrer det vedtagne afsnit om præstationsvurdering i det årlige arbejdsprogram, hvis agenturet, der fungerer som præstationsvurderingsorgan, tildeles en ny opgave. Væsentlige ændringer i afsnittet om præstationsvurdering i det årlige arbejdsprogram vedtages efter den samme procedure, som er fastsat for det oprindelige årlige arbejdsprogram. Bestyrelsen kan delegere beføjelsen til at foretage ikkevæsentlige ændringer i afsnittet om præstationsvurdering i det årlige arbejdsprogramdokument til direktøren for præstationsvurdering.
            
            
               4.Afsnittet om præstationsvurdering i det flerårige arbejdsprogram i programmeringsdokumentet indeholder den overordnede strategiske programmering, herunder mål, forventede resultater og resultatindikatorer. Det skal også indeholde programmeringen af ressourcer, herunder det flerårige budget og personale. 
            
            
               Programmeringen af ressourcer ajourføres årligt. Den strategiske programmering ajourføres efter behov, særlig med henblik på at adressere resultatet af den evaluering, der er omhandlet i artikel 124, stk. 4."
            
            
               (11)Som artikel 118a indsættes følgende:
            
            
               "Artikel 118a
            
            
               Afsnit om præstationsvurdering i den konsoliderede årlige aktivitetsrapport
            
            
               1.Direktøren for præstationsvurdering udfærdiger afsnittet om præstationsvurdering i den årlige aktivitetsrapport, der er omhandlet i artikel 118, stk. 1. Når udkastet er godkendt af Forskriftsudvalget for Præstationsvurdering, forelægger direktøren for præstationsvurdering det for den administrerende direktør med henblik på indarbejdelse i den konsoliderede årlige aktivitetsrapport i overensstemmelse med artikel 114h, stk. 3, litra i). Enhver ændring af afsnittet om præstationsvurdering i den konsoliderede årlige aktivitetsrapport kan kun foretages efter godkendelse fra direktøren for præstationsvurdering.
            
            
               2.Afsnittet om præstationsvurdering i den konsoliderede årlige aktivitetsrapport omfatter et særskilt punkt om reguleringsvirksomhed og et punkt om finansielle og administrative forhold. I overensstemmelse med artikel 114b, stk. 1, litra e), godkender Forskriftsudvalget for Præstationsvurdering det særskilte punkt om reguleringsvirksomhed inden forelæggelsen for den administrerende direktør."
            
            
               (12)Som artikel 119a indsættes følgende:
            
            
               "Artikel 119a
            
            
               Gennemsigtighed, kommunikation og de procedurer, der gælder for udtalelser, henstillinger og afgørelser afgivet af agenturet, der fungerer som præstationsvurderingsorgan
            
            
               1.I udførelsen af sine opgaver gennemfører agenturet, der fungerer som præstationsvurderingsorgan, tidligt i forløbet en omfattende høring af de interessenter, der er oplistet i artikel 38, stk. 3, i [det ændrede SES2+-forslag] og, hvis det er relevant, af konkurrencemyndigheder, med forbehold af deres respektive kompetencer, på en åben og gennemsigtig måde. I overensstemmelse med artikel 38 i [det ændrede SES2+-forslag] opretter agenturet, der fungerer som præstationsvurderingsorgan, høringsmekanismer med henblik på passende inddragelse af disse interessenter. 
            
         
         
            
               Med henblik herpå udarbejder direktøren for præstationsvurdering et udkast til et forslag til mekanismer, og forelægger det for bestyrelsen til godkendelse efter at have indhentet positiv udtalelse fra Forskriftsudvalget for Præstationsvurdering. 
            
            
               2.Agenturet, der fungerer som præstationsvurderingsorgan, sikrer, at offentligheden og eventuelle interesserede parter, hvis det er relevant, får objektive, pålidelige og let tilgængelige oplysninger, navnlig om resultaterne af dets arbejde.
            
            
               Alle dokumenter og referater af høringsmøder offentliggøres.
            
            
               3.Agenturet, der fungerer som præstationsvurderingsorgan, offentliggør på sit websted som minimum dagsordenen, baggrundsdokumenterne og, hvis det er relevant, referaterne af møderne i Forskriftsudvalget for Præstationsvurdering og klagenævnet for præstationsvurdering.
            
            
               4.Agenturet, der fungerer som præstationsvurderingsorgan, vedtager efter proceduren i artikel 98, stk. 2a, litra f) og offentliggør fyldestgørende procedurer, der står i forhold til målet, og som skal gælde for agenturets afgivelse af udtalelser, henstillinger og afgørelser, når det fungerer som præstationsvurderingsorgan. Disse procedurer skal: 
            
            
               (a)sikre, at agenturet, der fungerer som præstationsvurderingsorgan, offentliggør dokumenter og foretager en bred høring af interessenterne efter en tidsplan og en procedure, som forpligter agenturet, der fungerer som præstationsvurderingsorgan, til at reagere skriftligt i samrådsprocessen
            
            
               (b)sikre, at agenturet, der fungerer som præstationsvurderingsorgan, inden vedtagelsen af konkrete afgørelser som omhandlet i denne forordning og i [det ændrede SES2+-forslag], underretter enhver berørt part om, at det agter at træffe den pågældende afgørelse, og under fuld hensyntagen til, hvor meget sagen haster, dens kompleksitet og potentielle konsekvenser, fastsætte en frist, inden for hvilken den berørte part kan tilkendegive sine synspunkter.
            
            
               (c)sikre, at konkrete afgørelser, der træffes af agenturet, der fungerer som præstationsvurderingsorgan, begrundes med henblik på at muliggøre en klage om sagens materielle indhold
            
            
               (d)hvis agenturet, der fungerer som præstationsvurderingsorgan, træffer en afgørelse, sikre, at den fysiske eller juridiske person, som en afgørelse er rettet til, og eventuelle andre parter i sagen underrettes om de retsmidler, som de pågældende har adgang til i henhold til denne forordning 
            
            
               (e)angive, hvorledes afgørelserne meddeles de pågældende personer, herunder oplysninger om tilgængelige klageprocedurer i henhold til denne forordning. 
            
            
               5.Agenturet, der fungerer som præstationsvurderingsorgan, kan selv tage initiativ til kommunikationsaktiviteter inden for sit kompetenceområde vedrørende præstationsvurdering og skal i den forbindelse være repræsenteret af direktøren for præstationsvurdering. Tildelingen af ressourcer til kommunikationsaktiviteter må ikke skade den effektive udførelse af de opgaver og beføjelser, der er omhandlet i [det ændrede SES2+-forslag]. Kommunikationsaktiviteter udføres i overensstemmelse med de relevante kommunikations- og formidlingsplaner, som bestyrelsen har vedtaget i overensstemmelse med artikel 98, stk. 2a, litra g)."
            
            
               (13)I artikel 120 foretages følgende ændringer: 
            
            
               a)
                     I stk. 1 affattes indledningen således:
            
            
               "1. Med forbehold af andre indtægter udgøres agenturets indtægter, bortset fra dem, der vedrører dets funktion som præstationsvurderingsorgan, af:"
            
            
               b)
                     Stk. 3 affattes således:
            
            
               "3. Indtægter og udgifter for alle aktiviteter, der ikke er omfattet af artikel 120a, stk. 1, skal balancere."
            
            
               c)
                     Stk. 5 affattes således:
            
            
               "5. Agenturet skal i løbet af regnskabsåret tilpasse sin personaleplanlægning og sin forvaltning af aktiviteter, der finansieres af ressourcer fra afgifter og gebyrer for certificeringsaktiviteter, således at det er i stand til hurtigt at reagere på arbejdsbyrden og ændringer i indtægterne."
            
            
               d)
                     Stk. 6, første afsnit, affattes således:
            
            
               "Hvert år udarbejder den administrerende direktør et udkast til overslag over agenturets indtægter og udgifter for det følgende regnskabsår, der skal omfatte et udkast til stillingsfortegnelse; efter indarbejdelse af udkastet til overslag over indtægter og udgifter for præstationsvurdering og stillingsfortegnelsen for præstationsvurdering som omhandlet i artikel 120a, stk. 7, sendes det til bestyrelsen sammen med forklarende materiale om budgetsituationen. Udkastet til stillingsfortegnelse skal for regnskabsposter, der finansieres via afgifter og gebyrer som omhandlet i stk. 1, være baseret på et begrænset antal indikatorer, der er godkendt af Kommissionen til at måle agenturets arbejdsbyrde og effektivitet, og heri fastsættes de ressourcer, der er behov for med henblik på rettidigt og effektivt at efterkomme efterspørgslen efter certificering og andre af agenturets aktiviteter, herunder de aktiviteter, der hidrører fra omfordelinger af ansvarsområder i overensstemmelse med artikel 64 og 65."
            
         
         
            
               (14)Som artikel 120a indsættes følgende:
            
            
               "Artikel 120a
            
            
               Agenturets budget til varetagelse af dets funktion som præstationsvurderingsorgan
            
            
               1.Agenturet bogfører indtægterne og udgifterne i forbindelse med præstationsvurdering særskilt fra andre indtægter og udgifter. Sådanne indtægter og udgifter skal balancere i overensstemmelse med og med forbehold af stk. 2.
            
            
               2.Overskud, der fremgår af regnskabet som omhandlet i stk. 1, skal overføres til reservefonden, der er oprettet i overensstemmelse med stk. 6. Tab, der fremgår af regnskabet som omhandlet i stk. 1, skal dækkes via overførsler fra denne reservefond. Hvis der gentagne gange opstår et betydeligt positivt eller negativt budgetresultat, revideres gebyrernes og afgifternes niveau som omhandlet i stk. 3, litra a) og d), samt artikel 126a.
            
            
               3.Agenturets indtægter som følge af dets funktion som præstationsvurderingsorgan omfatter:
            
            
               (a)afgifter, der opkræves af agenturet, der fungerer som præstationsvurderingsorgan, hos udpegede lufttrafiktjenesteudøvere for tjenester relateret til præstationsplanvurdering, fastsættelse af mål og overvågning 
            
            
               (b)årlige bidrag fra udpegede lufttrafiktjenesteudøvere baseret på de anslåede årlige udgifter til aktiviteter vedrørende præstationsvurdering, der skal udføres af agenturet, der fungerer som præstationsvurderingsorgan som krævet i [det ændrede SES2+-forslag] for hver kategori af udpegede lufttrafiktjenesteudøvere
            
            
               (c)eventuelle frivillige finansielle bidrag fra medlemsstaterne eller de nationale tilsynsmyndigheder som omhandlet i artikel 3 i [det ændrede SES2+-forslag] 
            
            
               (d)betaling for offentliggørelse og enhver anden tjeneste, som leveres af agenturet, der fungerer som præstationsvurderingsorgan 
            
            
               (e)eventuelle finansielle bidrag fra tredjelande eller andre organer, under forudsætning af at sådanne bidrag ikke bringer uafhængigheden og uvildigheden i fare for agenturet, der fungerer som præstationsvurderingsorgan. 
            
            
               4.Der udarbejdes for hvert regnskabsår, som er sammenfaldende med kalenderåret, overslag over alle agenturets indtægter og udgifter, og de opføres på agenturets budget. 
            
            
               5.De indtægter, som agenturet modtager for sin funktion som præstationsvurderingsorgan, må ikke bringe dets neutralitet, uafhængighed eller objektivitet i fare.
            
            
               6.Agenturet, der fungerer som præstationsvurderingsorgan, skal oprette en reservefond, der dækker et år af dets driftsudgifter, for at sikre kontinuitet i driften og udførelsen af dets opgaver. Det gennemgås hvert år for at sikre, at det er begrænset til årlige behov.
            
            
               7.Direktøren for præstationsvurdering udarbejder hvert år et udkast til overslag over indtægter og udgifter for præstationsvurdering og stillingsfortegnelsen for præstationsvurdering for det følgende år og forelægger disse for den administrerende direktør med henblik på indarbejdelse i udkastet til overslag over agenturets indtægter og udgifter som omhandlet i artikel 120, stk. 6. 
            
            
               Den administrerende direktør eller bestyrelsen kan foretage ændringer i udkastet til overslag over indtægter og udgifter og stillingsfortegnelsen for præstationsvurdering efter godkendelse fra direktøren for præstationsvurdering.
            
            
               Hvis den administrerende direktør og direktøren for præstationsvurdering ikke når til enighed om udkastet til overslag over indtægter og udgifter for præstationsvurdering, udfærdiger direktøren for præstationsvurdering en udtalelse, som den administrerende direktør vedlægger som bilag til udkastet til overslag over agenturets indtægter og udgifter som omhandlet i artikel 120, stk. 6. Direktøren for præstationsvurdering har i så fald også ret til at forelægge sin udtalelse for bestyrelsen, inden bestyrelsen vedtager det foreløbige udkast til overslag over agenturets indtægter og udgifter i overensstemmelse med andet afsnit i artikel 120, stk. 6.
            
            
               8.De årlige bidrag, jf. stk. 3, litra b), opkræves for fem regnskabsår. Med henblik herpå forfalder bidragene til betaling for første gang inden den 31. marts [XXXX - år] – OP indsæt venligst det første regnskabsår, som begynder efter ikrafttræden af denne forordning] for dette regnskabsår, og den 31. marts for hvert af de fire efterfølgende regnskabsår. 
            
            
               Kommissionen vedtager gennemførelsesretsakter, der fastlægger detaljerede regler for, hvordan de årlige bidrag fra udpegede lufttrafiktjenesteudøvere som omhandlet i stk. 2, litra b), skal beregnes i overensstemmelse med artikel 126b.
            
            
               Disse gennemførelsesretsakter vedtages efter undersøgelsesproceduren, jf. artikel 127, stk. 3."
            
         
         
            
               (15)I artikel 121 foretages følgende ændringer:
            
            
               a) Stk. 1 affattes således:
            
            
               "1. Den administrerende direktør gennemfører agenturets budget. Hvad angår indtægter og udgifter i forbindelse med agenturets funktion som præstationsvurderingsorgan, skal disse imidlertid gennemføres af direktøren for præstationsvurdering."
            
            
               b) Stk. 8 affattes således:
            
            
               "8. Den administrerende direktør sender senest den 30. september efter det afsluttede regnskabsår Revisionsretten et svar på dennes bemærkninger. Den administrerende direktør sender desuden en kopi af svaret til bestyrelsen og Kommissionen. For så vidt angår aktiviteter vedrørende præstationsvurdering udarbejdes dette svar sammen med direktøren for præstationsvurdering."
            
            
               c) Stk. 10 affattes således:
            
            
               "10. Efter henstilling fra Rådet, der træffer afgørelse med kvalificeret flertal, træffer Europa-Parlamentet inden den 15. maj i år n + 2 afgørelse om decharge til den administrerende direktør for gennemførelsen af budgettet for regnskabsår n og om decharge til direktøren for præstationsvurdering for så vidt angår gennemførelsen af budgettet for agenturet for præstationsvurdering for år n."
            
            
               (16)I artikel 124 indsættes følgende som stk. 4, 5 og 6:
            
            
               "4. Stk. 1, 2 og 3 finder ikke anvendelse for agenturet, der fungerer som præstationsvurderingsorgan. I forbindelse med evalueringen som omhandlet i artikel 43 i [det ændrede SES2+-forslag] udfører Kommissionen inden for den tidsfrist, der er fastsat i denne forordning, en evaluering for at vurdere agenturets resultater i forhold til dets målsætninger, opgaver og mandat. Ved evalueringen undersøges navnlig eventuelle behov for at ændre opgaverne og mandatet for agenturet, der fungerer som præstationsvurderingsorgan, og de finansielle følger af en sådan ændring.
            
            
               5. Hvis Kommissionen finder, at der ikke længere er grund til at videreføre PRB-funktionen med de mål, opgaver og beføjelser, den er tillagt, kan den foreslå, at denne forordning og [det ændrede SES2+-forslag] ændres i overensstemmelse hermed.
            
            
               6. Kommissionen sender resultaterne af evalueringen vedrørende aktiviteten for agenturet, der fungerer som præstationsvurderingsorgan, og dens konklusioner til Europa-Parlamentet, Rådet og bestyrelsen. Resultaterne af evalueringen og henstillingerne offentliggøres."
            
            
               (17)I artikel 126 indsættes følgende som stk. 5:
            
            
               "5. Bestemmelserne i denne artikel gælder ikke for aktiviteterne vedrørende agenturet, der fungerer som præstationsvurderingsorgan.
            
            
               (18)Følgende indsættes som artikel 126a og 126b:
            
            
               "Artikel 126a
            
            
               Gebyrer og afgifter, der opkræves af agenturet, der fungerer som præstationsvurderingsorgan
            
            
               1.
                     Agenturet, der fungerer som præstationsvurderingsorgan, opkræver for:
            
            
               (a)vurderingen af fordelingen af omkostningerne mellem en route-luftfartstjenester og tårn- og indflyvningskontroltjenester i overensstemmelse med artikel 13, stk. 6, i [det ændrede SES2+-forslag]
            
            
               (b)vurderingen for hvert oprindelige eller reviderede udkast til præstationsplan, som forelægges agenturet, der fungerer som præstationsvurderingsorgan, udført i overensstemmelse med artikel 13, stk. 7-9, i [det ændrede SES2+-forslag]
            
            
               (c)hvis agenturet fungerer som tilsynsmyndighed i overensstemmelse med artikel 3, stk. 8, i [det ændrede SES2+-forslag], vurderingen for hvert oprindelige eller reviderede udkast til præstationsplan, som forelægges agenturet, der fungerer som præstationsvurderingsorgan, udført i overensstemmelse med artikel 14, stk. 6-8, i [det ændrede SES2+-forslag]
            
         
         
            
               (d)fastlæggelsen af præstationsmål for udpegede lufttrafiktjenesteudøvere i overensstemmelse med artikel 13, stk. 9, i [det ændrede SES2+-forslag]
            
            
               (e)hvis agenturet fungerer som tilsynsmyndighed i overensstemmelse med artikel 3, stk. 8, i [det ændrede SES2+-forslag], fastlæggelsen af præstationsmål for udpegede lufttrafiktjenesteudøvere i overensstemmelse med artikel 14, stk. 8, i [det ændrede SES2+-forslag]
            
            
               (f)vurderingen af anmodninger om tilladelse til at revidere mål og præstationsplaner for lufttrafiktjenesteudøvere i overensstemmelse med artikel 17, stk. 3 og 4, i [det ændrede SES2+-forslag] 
            
            
               (g)bekræftelsen af enhedsrater i forbindelse med forberedelsen af de nationale tilsynsmyndigheders fastsættelse af disse rater i overensstemmelse med artikel 21 i [det ændrede SES2+-forslag]
            
            
               (h)udarbejdelsen af rapporter, for så vidt angår individuelle lufttrafiktjenesteudøvere, om præstationsovervågning i overensstemmelse med artikel 13, stk. 11, i [det ændrede SES2+-forslag] og, hvis agenturet fungerer som tilsynsmyndighed i overensstemmelse med artikel 3, stk. 8, i [det ændrede SES2+-forslag] i overensstemmelse med artikel 14, stk. 10, i [det ændrede SES2+-forslag]
            
            
               (i)vedtagelsen af korrigerende foranstaltninger i overensstemmelse med artikel 13, stk. 11, i [det ændrede SES2+-forslag], og, hvis agenturet fungerer som tilsynsmyndighed i overensstemmelse med artikel 3, stk. 8, i [det ændrede SES2+-forslag], i overensstemmelse med artikel 14, stk. 10, i nævnte forordning
            
            
               (j)behandling af klager.
            
            
               2. 
                     De gebyrer, der opkræves for publikationer og enhver anden tjeneste, som leveres af agenturet, der fungerer som præstationsvurderingsorgan, som omhandlet i artikel 120a, stk. 3, skal afspejle de faktiske omkostninger for hver enkelt af de forskellige tjenester
            
            
               3.
                     Afgifter og gebyrer fastsættes af Kommissionen i overensstemmelse med stk. 4. De fastsættes på et niveau, som sikrer, at den dermed forbundne indtægt dækker alle omkostninger i forbindelse med de leverede tjenester, og at der ikke genereres et betydeligt overskud. Alle udgifter i forbindelse med medlemmer af personalet, hvis stillinger er afsat til agenturet, der fungerer som præstationsvurderingsorgan, navnlig arbejdsgiverens pro rata-indbetaling til pensionsordninger, skal være afspejlet i disse omkostninger. Afgifter og gebyrer er formålsbestemte indtægter for agenturet, der fungerer som præstationsvurderingsorgan, for aktiviteter, der vedrører tjenester, for hvilke der betales gebyrer og afgifter.
            
            
               4.
                     Kommissionen vedtager gennemførelsesretsakter, der fastlægger detaljerede regler vedrørende de gebyrer og afgifter, som opkræves af agenturet for dets funktion som præstationsvurderingsorgan, der navnlig angiver gebyrernes og afgifternes størrelse samt den måde, de betales på. Disse gennemførelsesretsakter vedtages efter undersøgelsesproceduren, jf. artikel 127, stk. 3.
            
            
               Artikel 126b
            
            
               Gennemførelsesretsakter vedrørende beregningen af årlige bidrag for udpegede lufttrafiktjenesteudøvere
            
            
               Ved de gennemførelsesretsakter, der er nævnt i artikel 120a, stk. 8, fastsættes følgende: 
            
            
               a)
                     en metode til fordeling af de anslåede udgifter mellem kategorier af udpegede lufttrafiktjenesteudøvere som grundlag for fastsættelsen af, hvilken andel de udpegede lufttrafiktjenesteudøvere i hver enkelt kategori skal bidrage med
            
            
               b)
                     passende og objektive kriterier til fastsættelsen af de årlige bidrag, som de enkelte udpegede lufttrafiktjenesteudøvere skal betale på grundlag af deres størrelse, således at bidraget nogenlunde afspejler deres respektive betydning på markedet.
            
            
               De kategorier, der er nævnt i stk. 1, litra a), skal for det første være udøvere af en route-luftfartstjenester, for det andet udøvere af tårn- og indflyvningskontroltjenester, som er under tilsyn af agenturet, der fungerer som præstationsvurderingsorgan, og for det tredje udøvere, som tilbyder begge typer tjenester. De kriterier, der skal fastlægges i henhold til litra b), skal navnlig sikre ligebehandling af de berørte udøvere for så vidt angår den enkelte type tjeneste. Lufttrafiktjenesteudøvernes størrelse beregnes på basis af de faktiske indtægter, der hidrører fra udøvelsen af luftfartstjenester i referenceperioden forud for den referenceperiode, i løbet af hvilken denne forordning træder i kraft."
            
            
               (19)I artikel 129 tilføjes følgende stykke:
            
            
               "Bestemmelserne i denne artikel gælder ikke for de aktiviteter, som agenturet, der fungerer som præstationsvurderingsorgan, udøver."
            
            
               (20)Som artikel 129a indsættes følgende:
            
            
               "Artikel 129a
            
         
         
            
               Samarbejdsaftaler om præstationsvurdering
            
            
               1.
                     For så vidt angår aktiviteterne vedrørende agenturet, der fungerer som præstationsvurderingsorgan, skal agenturet være åbent for deltagelse af tredjelande, der har indgået aftaler med Unionen, og som har indført og anvender de relevante regler i EU-retten vedrørende lufttrafikstyring, herunder navnlig reglerne om uafhængige nationale tilsynsmyndigheder samt vedrørende præstations- og afgiftsordninger.
            
            
               2.
                     Forudsat at der indgås en aftale med henblik herpå mellem Unionen og tredjelande som omhandlet i stk. 2, kan agenturet, der fungerer som præstationsvurderingsorgan, også udføre sine opgaver i henhold til [det ændrede SES2+-forslag] med hensyn til tredjelande, forudsat at disse tredjelande har vedtaget og anvender de relevante regler i overensstemmelse med stk. 2 og har givet agenturet, der fungerer som præstationsvurderingsorgan, beføjelse til at koordinere deres nationale tilsynsmyndigheders aktiviteter med medlemsstaternes tilsynsmyndigheder.
            
            
               3.
                     De i stk. 2 omhandlede aftaler skal præcisere arten, omfanget og de proceduremæssige aspekter af disse landes deltagelse i det arbejde, som agenturet, der fungerer som præstationsvurderingsorgan, udfører, herunder bestemmelser om finansielle bidrag og personale. Aftalerne kan fastsætte bestemmelser om indgåelsen af samarbejdsordninger."
            
            
               (21)I bilag VIII indsættes følgende som punkt 2.3a:
            
            
               "2.3a. Lufttrafikdatatjenester 
            
            
               2.3a.1. De lufttrafikdata, der indsamles, skal være af tilstrækkelig god kvalitet, fyldestgørende, aktuelle, fra en legitim kilde og leveres rettidigt. 
            
            
               2.3a.2. Lufttrafikdatatjenester skal opnå og vedligeholde et tilstrækkeligt præstationsniveau for så vidt angår deres tilgængelighed, integritet, kontinuitet og rettidighed for at opfylde brugerens behov. 
            
            
               2.3a.3. De systemer og værktøjer, der stiller lufttrafikdatatjenester til rådighed, skal udformes, fremstilles og vedligeholdes på en sådan måde, at de er velegnede til deres tilsigtede formål.
            
            
               2.3a.4. Videregivelsen af disse data skal foregå rettidigt og under anvendelse af tilstrækkeligt pålidelige og hurtige kommunikationsmidler, som er beskyttet mod bevidst og ubevidst interferens og dataforurening."
            
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        https://ec.europa.eu/transport/modes/air/aviation-strategy_en
               
               
                  
                     (2)
                  
                        Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og Europa-Parlamentets og Rådets direktiv 2014/30/EU og 2014/53/EU og om ophævelse af Europa-Parlamentets og Rådets forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (EUT L 212 af 22.8.2018, s. 1).
               
               
                  
                     (3)
                  
                        Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (4)
                  
                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).